Title: กฎกระทรวง ฉบับที่ 3 (พ.ศ. 2522) ออกตามความในพระราชบัญญัติจราจรทางบก พ.ศ. 2522

กฎกระทรวง
ฉบับที่ ๓
(พ.ศ. ๒๕๒๒)
ออกตามความในพระราชบัญญัติจราจรทางบก
พ.ศ. ๒๕๒๒[๑]

อาศัยอำนาจตามความในมาตรา ๕ และมาตรา ๑๗ วรรคสอง
แห่งพระราชบัญญัติจราจรทางบก พ.ศ. ๒๕๒๒
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑ 
รถที่ใช้บรรทุกวัตถุระเบิดหรือวัตถุอันตรายชนิดอื่นใด
ต้องมีป้ายซึ่งมีข้อความ ดังต่อไปนี้
(๑) ในกรณีที่เป็นวัตถุระเบิดตามกฎหมายว่าด้วยอาวุธปืน
เครื่องกระสุนปืน วัตถุระเบิด ดอกไม้เพลิง และสิ่งเทียมอาวุธปืน
ให้มีป้ายที่มีข้อความว่า วัตถุระเบิด
(๒) ในกรณีที่เป็นวัตถุไวไฟ เช่น น้ำมันเชื้อเพลิง ฟอสฟอรัส
หรือไม้ขีดไฟ ซึ่งมีจำนวนตั้งแต่หนึ่งห่อใหญ่หรือหนึ่งร้อยสี่สิบสี่ห่อเล็กขึ้นไป
ให้มีป้ายที่มีข้อความว่า วัตถุไวไฟ
(๓) ในกรณีที่เป็นก๊าซอัด เช่น
ก๊าซออกซิเจน คาร์บอนไดออกไซด์ ไฮโดรเจน แอนไฮดรัสแอมโมเนีย
แอมโมเนียไนตรัสออกไซด์ ซัลเฟอร์ไดออกไซด์ หรือก๊าซพิษอื่น ให้มีป้ายที่มีข้อความว่า
ก๊าซอันตราย
(๔) ในกรณีที่เป็นของเหลวที่มีฤทธิ์กัดกร่อน เช่น
กรดคาร์โบริค กรดเกลือ หรือกรดกำมะถัน ให้มีป้ายที่มีข้อความว่า กรดอันตราย

ข้อ ๒  ป้ายตามข้อ ๑ ต้องเป็นสีขาว
ใช้ตัวอักษรสีแดง สูง ๒๐ เซนติเมตร ความหนาของเส้น ๒.๕ เซนติเมตร
ติดอยู่ที่ด้านหน้าและด้านหลังของรถในลักษณะที่เห็นได้ง่าย ตลอดเวลาที่บรรทุกวัตถุดังกล่าว

ข้อ ๓ 
ท้ายรถที่ใช้บรรทุกวัตถุระเบิดหรือวัตถุอันตรายชนิดอื่นใด
ให้มีแถบสะท้อนแสงสีแดงสลับขาว ในแนวเส้นทะแยงมุมอยู่ในสี่เหลี่ยมผืนผ้า กว้าง ๒๐
เซนติเมตร ยาว ๑๔๐ เซนติเมตร

ข้อ ๔ 
ในรถที่ใช้บรรทุกวัตถุระเบิดหรือวัตถุอันตรายชนิดอื่นใด
ให้มีเครื่องดับเพลิงชนิดคาร์บอนไดออกไซด์หรือผงเคมีแห้ง
ซึ่งมีขนาดบรรจุไม่น้อยกว่า ๔ กิโลกรัม อย่างน้อยสองเครื่องประจำอยู่กับรถ และต้องเป็นเครื่องดับเพลิงที่อยู่ในสภาพที่ใช้การได้ดี

ข้อ ๕ 
ผู้ขับขี่รถที่ใช้บรรทุกวัตถุระเบิดหรือวัตถุอันตรายชนิดอื่นใด
ต้องปฏิบัติตามเงื่อนไขในการป้องกันอันตราย ดังต่อไปนี้
(๑) ไม่จอดรถทิ้งไว้โดยไม่มีผู้ควบคุมดูแล
(๒) ไม่เติมน้ำมันเชื้อเพลิง เว้นแต่มีความจำเป็น
(๓) ไม่สูบบุหรี่หรือตักเตือนมิให้ผู้อื่นสูบบุหรี่ภายในระยะ
๑๕ เมตร จากตัวรถ
(๔)
ไม่ใช้ไฟหรือยินยอมให้ผู้อื่นใช้ไฟที่ต้องใช้เชื้อเพลิงในรถ

ให้ไว้ ณ วันที่ ๓๐ พฤษภาคม พ.ศ. ๒๕๒๒
พลเอก เล็ก 
แนวมาลี
รัฐมนตรีว่าการกระทรวงมหาดไทย

หมายเหตุ :- เหตุผลในการประกาศใช้กฎกระทรวงฉบับนี้ คือ เนื่องจากพระราชบัญญัติจราจรทางบก
พ.ศ. ๒๕๒๒ มาตรา ๑๗ วรรคสอง
ให้กำหนดลักษณะและวิธีการติดป้ายแสดงถึงวัตถุระเบิดหรือวัตถุอันตรายชนิดอื่นใดที่บรรทุกในรถและเครื่องดับเพลิง
ตลอดจนเงื่อนไขในการป้องกันอันตรายในกฎกระทรวง  จึงจำเป็นต้องออกกฎกระทรวงนี้

วิภา/ปรับปรุง
๗ กุมภาพันธ์
๒๕๖๓

อรญา/ตรวจ
๑๓ กุมภาพันธ์
๒๕๖๓

[๑] ราชกิจจานุเบกษา
เล่ม ๙๖/ตอนที่ ๙๕/ฉบับพิเศษ หน้า ๑๑/๑๔ มิถุนายน ๒๕๒๒